Diari Oficial de la Generalitat Valenciana


Sumari del DOGV 9506, del 05-01-2023 (2023/13)

DECRET 39/2022, de 30 de desembre, del president de la Generalitat, pel qual es creen els premis President i els premis Generalitat referents a les fogueres de la província d'Alacant grans i infantils.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9506

Data del DOGV
:   05-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13


Data del document
:   30-12-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 39/2022, de 30 de desembre, del president de la Generalitat, pel qual es creen els premis President i els premis Generalitat referents a les fogueres de la província d'Alacant grans i infantils. [2023/13]  
Pel Decret 12/2018, d'11 de juny, del president de la Generalitat, es van crear el Premi President i els premis Generalitat, que distingeixen les millors fogueres grans de la província d'Alacant, així com a l'artista de la foguera guanyadora de la categoria especial de la ciutat d'Alacant.  
  
Des de la Presidència de la Generalitat, d'acord amb la seua voluntat de contribuir a l'esforç de la Federació de Fogueres de la ciutat d'Alacant, així com de les entitats corresponents dels municipis i dels ajuntaments dels pobles i ciutats de la província d'Alacant, es desitja ampliar l'atorgament del Premi President i dels premis Generalitat, no només a les millors fogueres grans de la província d'Alacant sinó també a les infantils, segons el saber i entendre dels organismes decisoris en l'entrega dels més alts guardons a les respectives entitats i artistes de les fogueres.  
Per a una major claredat normativa és convenient derogar el decret esmentat i elaborar una nova disposició de caràcter general.  
Aquesta disposició s'adequa als principis de bona regulació continguts en l'article 129 de la Llei 39/2015, d'1 d'octubre, del procediment administratiu comú de les administracions públiques, i, en particular, als principis de necessitat i eficàcia, així com de proporcionalitat, seguretat jurídica, transparència i eficiència.  
Conforme amb els principis de necessitat i eficàcia, aquesta regulació liderada per la Presidència de la Generalitat, contribueix a fomentar el patrimoni cultural valencià, fent valdre totes aquelles expressions de la cultura popular que es manifesten mitjançant les activitats de les entitats i associacions de la societat civil, a través dels principis de transparència i participació. Així mateix, la promoció institucional de les fogueres, grans i infantils, és una eina al mateix temps de vertebració territorial i de dinamització econòmica per les seues importants implicacions en sectors com el comerç o el turisme.  
  
A banda d'això, s'adequa al principi de proporcionalitat, atès que aquest decret conté la regulació imprescindible per a definir la finalitat dels premis, les entitats o persones beneficiàries, i les bases per a la seua concessió, sent l'aprovació d'aquest decret i la seua ulterior convocatòria, un requisit previ a l'atorgament dels premis.  
De la mateixa forma, aquesta disposició compleix el principi de seguretat jurídica, ja que la seua tramitació s'ajusta a la legislació estatal bàsica i autonòmica en la matèria, havent complit tots els tràmits i sol·licituds d'informes preceptius que exigeix la normativa vigent.  
  
També s'adequa al principi de transparència, atès que a l'empara d'aquesta norma s'efectuarà l'aprovació i la corresponent publicació de la convocatòria, així com la concessió dels premis President i dels premis Generalitat referents a les fogueres grans i infantils. A més s'ha sotmès al tràmit d'informació pública a través del portal de transparència de la Generalitat.  
Finalment, s'adequa al principi d'eficiència, ja que aquesta norma no comporta càrregues administratives innecessàries o accessòries, racionalitzant la gestió dels recursos públics de què disposa la Presidència de la Generalitat.  
S'ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Els premis que es concediran d'acord amb el que disposa el present decret no necessiten la notificació adés esmentada, per no tindre els requisits de l'article 107 del Tractat de Funcionament de la Unió Europea; en concret, per no suposar avantatge econòmic, ja que les entitats a què van dirigides no exerceixen activitat econòmica en què puguen oferir béns o serveis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.  
  
Per tot això, de conformitat amb l'article 12.1.o de la Llei 5/1983, de 30 de desembre, del Consell, en virtut del qual correspon al president de la Generalitat exercir les facultats i atribucions que li corresponen d'acord amb les disposicions vigents, així com aquelles que no estiguen expressament atribuïdes a altres òrgans o institucions,  
  
  
DECRETE  
  
Article 1. Creació dels premis President i dels premis Generalitat a les Fogueres grans i infantils  
Es creen els premis President i els premis Generalitat que distingiran les millors fogueres grans i infantils de la província d'Alacant, així com els o les artistes de les fogueres gran i infantil, guanyadores de la Categoria Especial de la ciutat d'Alacant.  
  
Article 2. Modalitats i categories de premis  
1. Les modalitats de premis i categories són:  
a) Premi President, categoria Millor Foguera gran de la categoria especial de la ciutat d'Alacant, segons l'acord que adopte la Federació de Fogueres de la ciutat d'Alacant.  
b) Premi President, categoria Millor Foguera infantil de la categoria especial de la ciutat d'Alacant, segons l'acord que adopte la Federació de Fogueres de la ciutat d'Alacant.  
c) Premi Generalitat a l'artista de la foguera gran guanyadora de la categoria especial de la ciutat d'Alacant, segons l'acord que adopte la Federació de Fogueres de la ciutat d'Alacant.  
d) Premi Generalitat a l'artista de la foguera infantil guanyadora de la categoria especial de la ciutat d'Alacant, segons l'acord que adopte la Federació de Fogueres de la ciutat d'Alacant.  
e) Premi Generalitat a la foguera gran guanyadora de cada categoria de la ciutat d'Alacant -excepte categoria especial-, segons l'acord que adopte la Federació de Fogueres de la ciutat d'Alacant.  
f) Premi Generalitat a la foguera infantil guanyadora de cada categoria de la ciutat d'Alacant -excepte categoria especial-, segons l'acord que adopte la Federació de Fogueres de la ciutat d'Alacant.  
g) Premi Generalitat, categoria Millor Foguera Gran en municipis de la província d'Alacant de més de 20.000 habitants, exclosa la ciutat d'Alacant ?o a la foguera gran única- en municipis de la província d'Alacant de més de 20.000 habitants, segons l'acord que adopte l'òrgan decisori competent del municipi per a atorgar els premis.  
  
h) Premi Generalitat, categoria Millor Foguera infantil en municipis de la província d'Alacant de més de 20.000 habitants, exclosa la ciutat d'Alacant -o a la foguera infantil única en municipis de la província d'Alacant de més de 20.000 habitants-, segons l'acord que adopte l'òrgan decisori competent del municipi per a atorgar els premis.  
  
i). Premi Generalitat, categoria Millor Foguera Gran en municipis de la província d'Alacant de menys de 20.000 habitants ?o a la foguera gran única en municipis de la província d'Alacant de menys de 20.000 habitants?, segons l'acord que adopte l'òrgan decisori competent.  
  
j). Premi Generalitat, categoria Millor Foguera Infantil en municipis de la província d'Alacant de menys de 20.000 habitants -o foguera infantil única en municipis de la província d'Alacant de menys de 20.000 habitants-, segons l'acord que adopte l'òrgan decisori competent.  
2. Si en un municipi de la província d'Alacant es planta una sola foguera, s'entendrà que aquesta ostenta el títol de guanyadora. Si foren diversos els monuments plantats però no s'atorguen premis en el municipi, les entitats corresponents dels municipis i els ajuntaments, amb l'acord previ de les fogueres, determinarà la foguera mereixedora del premi o el repartiment proporcional del premi entre aquestes.  
  
3. En cada convocatòria es concretaran les modalitats i categories de premis que s'atorgaran.  
  
Article 3. Incidència pressupostària  
L'aprovació del present decret no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen efectuar-se, conformement a la consignació pressupostària que s'establisca en el corresponent exercici.  
  
Article 4. Quantia dels premis  
1. La quantia màxima individualitzada de cada premi s'establirà en la corresponent convocatòria anual, d'acord amb les disponibilitats pressupostàries que aprove la respectiva llei de pressupostos de la Generalitat.  
2. Les persones o entitats guanyadores (foguera o artista) rebran, com a premi, la quantitat bruta que corresponga segons la convocatòria, a la qual se li practicaran els descomptes i les retencions que li siguen aplicables.  
3. En el cas de repartiment proporcional (en municipis, excepte Alacant, on no s'atorguen premis), si una entitat guanyadora no compleix els requisits per a ser beneficiària del premi, la seua part no augmentarà les quanties de les altres.  
  
Article 5. Procediment de reconeixement dels premis  
1. La Federació de Fogueres de la ciutat d'Alacant, així com les entitats dels municipis i els ajuntaments competents en la matèria notificaran a la Sotssecretaria de la Presidència o al departament dependent d'aquesta que s'indique en la convocatòria, quines han sigut les fogueres grans i infantils guanyadores dels primers premis de la categoria especial, de les distintes seccions i dels respectius municipis de la província d'Alacant, així com les o els artistes de les fogueres gran i i infantil guanyadores de la categoria especial de la ciutat d'Alacant.  
  
Així mateix, els ajuntaments competents comunicaran l'efectiva plantada de l'única foguera allí on existisca. En el cas de diversos monuments plantats en un municipi on no s'atorguen premis, les entitats corresponents del municipi o l'ajuntament, amb l'acord previ amb les fogueres, comunicarà la foguera mereixedora del premi o el repartiment proporcional del premi entre aquestes.  
Aquesta comunicació s'efectuarà per mitjà de la remissió del document que, segons la seua norma interna de funcionament, es dispose com a propi per a tal designació.  
2. Les entitats o les persones guanyadores dels premis objecte del present decret podran, no obstant això, comunicar directament a la Sotssecretaria de la Presidència o al departament dependent d'aquesta que s'indique en la convocatòria, l'obtenció del premi, emplenant el document que s'adjuntarà com a annex a la convocatòria, aportant la documentació que s'estipule en aquesta.  
3. Totes dues comunicacions es faran en el termini que establisca la convocatòria dels premis, que no serà superior a un mes des de la seua publicació en el Diari Oficial de la Generalitat Valenciana i s'hauran de presentar telemàticament en el portal de la Generalitat, accedint a l'enllaç que es determine en la resolució de convocatòria, o en qualsevol dels registres i oficines públiques a que fa referència l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
Article 6. Concessió dels premis  
Es delega en la persona titular de la Sotssecretaria de la Presidència de la Generalitat la resolució de concessió dels premis contemplats en el present decret.  
Una vegada identificades les entitats o persones guanyadores dels premis convocats, s'emetrà la resolució de concessió en la qual s'identificaran les persones i entitats premiades amb cadascun dels premis i categories.  
La resolució es publicarà en el Diari Oficial de la Generalitat Valenciana. Aquesta publicació tindrà els efectes de notificació a les persones i entitats premiades.  
La resolució de concessió, que posarà fi a la via administrativa, podrà ser recorreguda potestativament en reposició o bé es podrà interposar directament un recurs contenciós administratiu, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Article 7. Pagament  
1. Les entitats i persones premiades en la resolució de concessió, en el cas que no hagueren efectuat la comunicació en els termes assenyalats en l'article 5.2, hauran de presentar el document d'acceptació del premi, que s'inclourà com a annex en la convocatòria, i la documentació que s'hi indicarà en aquesta, en el termini que determine la resolució de concessió, que no podrà ser superior a un mes a comptar des de l'endemà de la publicació en el Diari Oficial de la Generalitat Valenciana.  
  
L'acceptació del premi comportarà l'autorització de les entitats o persones premiades perquè la Sotssecretaria de la Presidència de la Generalitat obtinga directament dels òrgans administratius corresponents l'acreditació d'estar al corrent de les obligacions tributàries, i en aquest cas, les persones interessades no hauran d'aportar les corresponents certificacions. No obstant això, podran denegar aquest consentiment assenyalant aquesta opció en el referit document. En aquest supòsit, hauran d'aportar els corresponents certificats emesos per l'Agència Estatal d'Administració Tributària i l'Agència Tributària Valenciana expressius d'estar al corrent en el compliment de les obligacions fiscals i amb la Seguretat Social.   
Quant a l'acreditació de compliment d'estar al corrent de les obligacions amb la Seguretat Social, no serà precisa l'aportació dels certificats corresponents de la Tresoreria de la Seguretat Social, excepte en el cas d'oposició a la consulta de dades assenyalada en el document d'acceptació que s'inclourà com annex en la convocatòria.  
  
L'òrgan gestor podrà verificar la veracitat de les dades personals declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, en l'article 4 de la Llei 40/2015, d'1 octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
2. Després dels tràmits administratius i pressupostaris de compliment obligatori, la Presidència de la Generalitat farà efectiu l'import dels premis objecte del present decret a favor de les seues respectives persones o entitats titulars, en les quanties disposades en la convocatòria per a cada modalitat i categoria de premi convocat.  
3. El pagament s'efectuarà, per mitjà d'una transferència al compte bancari que les persones i entitats beneficiàries determinen, una vegada acreditat que es troben al corrent del pagament de les seues obligacions tributàries i davant la Seguretat Social.  
  
Article 8. Protecció de dades de caràcter personal  
La gestió d'aquests premis comporta el tractament de dades de caràcter personal, per la qual cosa han de complir-se les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
En el disseny dels formularis de comunicacions i aportació documental i en les publicacions (en diaris oficials, portal de transparència, etc.) i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades a allò que siga necessari en relació amb els fins per als quals són tractades.  
En tota la gestió dels premis es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades, de manera que s'aconseguisca així la integritat i la confidencialitat de les dades.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 12/2018, d'11 de juny, del president de la Generalitat, pel qual es crea el Premi President i els premis Generalitat, i es regulen els corresponents a les Fogueres de 2018.  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 30 de desembre de 2022  
   
El president de la Generalitat,   
XIMO PUIG I FERRER